Umculi weZimbabwe uDJ Mapressa Usungula Umsakazo oweDipro FM
uDJ Mapressa ebambisana ndawonye lomculi wakweleSouth Africa uDJ Marrow ababili laba sebesungule umsakazo webulenjini be internet osusidla ubhedu, obizwa DIPROFM.
JOHANNESBURG — Umsakazo webulenjini be internet owe Diprofm osungulwe ngumculi weZimbabwe obuye njalo abengumxhasi wabaculi, uDJ Mapressa kwele South Africa uqhubekela phambili uthakazelelwa ngabantu kungenani lokusilela kwemitshini yokusakaza yohlonzi oluphezulu. UBenedict Nhlapho uhlaziya indlela lumsakazo osakaza ngesiNdebele lesiKhalanga,ofinyelela ngayo uzulu lenhlelo ezenza abalaleli bawuthakazelele. Usephinde wenza esinye isimanga umculi weZimbabwe uDJ Mapressa Ngokubambisana ndawonye lomculi wakweleSouth Africa uDJ Marrow ababili laba sebesungule umsakazo webulenjini be internet osusidla ubhedu, obizwa DIPROFM. Lokhu kulandela uhlelo lwabo luka 2010 lapha abaqala ukupheka izingoma zabaculi besebenzisa enye yendlu zokulala emzini ka DJ Marrow elokitshini le Diepsloot eGoli. UDJ Mapressa insizwa yaseTsholotsho ogama lakhe lokuzalwa kunguPromise Sibanda, uthi besebenzisanje ilaptop umsakazo wabolo usulalelwa ngabantu abedlula izinkulungwane eziyisikhombisa (7000). UDJ Mapressa uVodloza omnyama, inkosi yaMakhalanga. Ngithi ngilawe sihlezi ehlelweni lapha sikuDipro fm umsakazo wesizwe izwi lesizwe, We leshaba. Ngiyakubulisa phetsheya kukangulukudela, eZimbabwe, kundawo zonke ezitshiyeneyo zihlezi khonalapha sise Mzansi Africa, sithike sibambeka ebulenjini ku UDJ Mapressa uthi akudlalwa mandlwane kulo umsakazo kodwa kukhulunywa indaba eziginqisa abadala labancane. . I DIPROFM engena emoyeni ngehola letshumi lambili emini kuze kube phakathi kwamabili ayivalwa njengoba ngemva kwamabili kuphindwa zonke inhlelo ezitshone zisakazwa. Umlaleli walo umsakazo othe ngokuwuzwa mnandi wacina laye esesakaza kuwo uMongezi mpofu osakaza engu DJ Mthwakazi, uthi inkulu indima edlalwa yilo umsakazo njengoba abalaleli besenelisa ukuwulalela kubomakhalekhukhwini babo. Uthike kwabangakawuzwa lumsakazo otholakala ku  ukuzwa yikuncitshwa. Kodwa uMapressa uthi lunengi uxhaso abasaludinga. Okwamanje balelaptop eyodwanje kuphela abasakaza ngayo okwenza abasakazi bahambe imimango emide bezosakaza kanti akula ngitsho lendibilitshi yokubabonga. Indleko zebulenjini lazo zibadlela amarandi afika izinkulungwane ezintathu (R3000) ngenyanga okuyimali engekho njengoba lumsakazo ungenzi mali. Imitshina yokusakaza layo iyasilela njengoba nxa sebekhuluma labalaleli kuzafuze ucingo lwakhe lusondezwe kule ilaptop ukuze abanye abalaleli bamuzwe. Lendlu yokusakaza lawo kayikho ngakho basakazela endli kaMarrow. Uthike basadinga uxhaso olukhulu oluvela kuloba ngubani. Kakukhulunywa kokuphela ke kulo umsakazo njengoba zithi nxa inkulumo sezikhama, kuthanjiwe imiphimbo ngamaculo njengaleli elomculi kaMaskandi uZinja Ziyamlula eloMongezi besithi Tsholotsho FC.